የፓርቲዎቹ ክርክር ለምን የመጀመርያው እንደተባለ አዕምሮዬ ላቀረበልኝ ጥያቄ ፈጣንና ሁነኛ ምላሽ በማጣቴ የፕሮግራሙን መርሃ ግብር በእጄ ከያዝኩት አዲስ መጽሐፍ (ሰሞኑን የወጣው ..የነጋሶ መንገድ..) መሃል አወጣሁና አፈጠጥኩበት፡፡ ቀጥተኛ ምላሽ ባይሰጠኝም አንዳንድ ፍንጮችን አልነፈገኝም፡፡ ለምሳሌ የተሳታፊ ፓርቲዎች ዝርዝር ውስጥ የዳያስፖራ ፖለቲከኞች ተወካዮች ተካትተዋል፡፡ የዳያስፖራ ፖለቲከኞችን በተመለከተ በግርጌ ማስታወሻ ላይ የሰፈረው ደቃቅ ጽሁፍ ትኩረቴን ሳበው፡፡ ዳያስፖራ የተባለ ፓርቲ በቅርቡ የተቃዋሚዎችን ጐራ ለመቀላቀል ከምርጫ ቦርድ ፈቃድ እየጠበቀ እንደሆነ ይገልፃል - ጽሁፉ፡፡ ወዲያው ትዝ ያለኝ ምርጫ ቦርድ ቢፒአርን ተግባራዊ በማድረግ ለአዳዲስ ፓርቲዎች ፈቃድ ለመስጠት የሚፈጅበትን ጊዜ ወደ ሦስት ቀን ዝቅ ያደርጋል ተብሎ የተናፈሰው ወሬ (አሉባልታ) ነበር፡፡ በሦስት ቀን የፓርቲ ፈቃድ መስጠት ቦርዱን ፈጣን ወይም አዝጋሚ ያስብለው እንደሆነ ለመፍረድ የቀድሞውን አሰራሩን ማወቅ ያስፈልጋል፡፡ እንደመታደል ወይም እንዳለመታደል ሆኖ እስከ ዛሬ የአዲስ ፓርቲዎች የፈቃድ ጥያቄ በምን ያህል ጊዜ ምላሸ እንደሚያገኝ አላውቅም፡፡ ለነገሩ ባውቅ ባላውቅ ምን ይፈይድልኛል አልኩኝና ወዲያው ግን ጋዜጠኝነቴ ትዝ አለኝ፡፡ መለስ ብዬ ደግሞ የመንግስት መ/ቤቶች ለመረጃ ምን ያህል ዝግ እንደሆኑ አሰብኩና የተነሳሳው የጋዜጠኝነት ስሜቴ ውስጤ ሲያንቀላፋ ተሰማኝ፤ የፈለገውን ያህል ጥይት ጋዜጠኛ ብሆን በብረት የተከረቸመ መረጃ እንዴት ፈልፍዬ ማውጣት እችላለሁ? የህዝብ ግንኙነቶቹ በዲሞትፈር ቢያስፈራሯቸውም መረጃ ..የሚደማቸው.. አይነት አይደሉም፡፡ በቢፒአር እስካሁን የታየ ለውጥ የለም፡፡ የአበሻ ጋዜጠኛ ተስፋ አይቆርጥም እንዲሉ እስቲ ደሞ በትራንስፎርሜሽኑ ይለወጡ እንደሆነ እናያለን፡፡
